钦定古今图书集成/明伦汇编/氏族典/第087卷 > 《廖用贤尚友录》 > 卢昶
## 钦定古今图书集成/明伦汇编/氏族典/第087卷 > 《廖用贤尚友录》 > 卢昶

按《魏书卢元传》：“元子度世。度世子昶，字叔达，小字师
颜，学涉经史，早有时誉。太和初，为太子中舍人，兼员
外散骑常侍，使于萧昭业。昶至彼，值萧鸾僭立，高祖
南讨之。萧鸾遂酷遇昶等，昶大恐怖，泪汗交横。昶还，
高祖责之，遂见罢黜。久之，复除彭城王友，转秘书丞。
景明初，除中书侍郎，迁给事黄门侍郎、本州大中正”，
迁散骑常侍、兼尚书，转侍中，又兼吏部尚书，寻即正。
昶守职而已，无所激扬也。与侍中元晖等更相朋附，
为世宗所宠，时论鄙之。出除镇东将军、徐州刺史。永
平四年，表请取朐失利，免官。未几，拜太常卿，仍除安
西将军、雍州刺史，又进号镇西将军，加散骑常侍。熙
平元年，卒于官。赠征北将军、冀州刺史。谥曰穆。